Manises ha signat la renovació del conveni de Policia Local al “Sistema de seguiment integral dels casos de violència de gènere”
27 de desembre de 2024

Manises, 27 desembre de 2024-.L’Ajuntament de Manises ha signat la renovació del conveni del cos de Policia Local al “Sistema de seguiment integral dels casos de violència de gènere (Sistema VioGén).

L’alcalde de Manises, Javier Mansilla ha assenyalat que “aquest conveni és una ferramenta importantíssima per oferir a les dones que pateixen violència un seguiment exhaustiu del cas , augmentat així la seua protecció”. “Que Manises estiga integrat en aquest sistema és un gran avanç per enfortir encara més el treball que desenvolupa la policia local en aquests casos“ ha afegit Mansilla.

D’altra banda, la regidora d’Igualtat, Pilar Bastante, ha explicat que la signatura de la renovació és un indicatiu de què l’Ajuntament de Manises continua avançant en la lluita contra la violència masclista”. “Amb aquest sistema, el grup Gemma i Casa Violeta, continuarem protegint a les dones víctimes de violència, i oferint-les recursos per eixir d’aquestes situacions complicades”.

L'objectiu d'aquest conveni és mantindre la col·laboració entre la Secretaria d'Estat de Seguretat i l'Ajuntament per a l'adequació dels mecanismes tècnics informàtics necessaris perquè els membres del Cos de Policia Local de Manises que actuen en matèria de Violència de Gènere continuen pertanyent al "Sistema de Seguiment integral dels casos de Violència de Gènere" del Ministeri de l'Interior.

El sistema VioGén aprofundeix en les mesures de protecció a les víctimes, a través d'una adequada coordinació de les actuacions entre l'Administració General de l'Estat i de les entitats locals, amb la finalitat de previndre i evitar riscos de noves agressions.

La Unitat de VioGén realitza funcions imprescindibles per a protegir les víctimes, com garantir la protecció, seguretat i acompanyament de les dones víctimes de violència de gènere a Manises, l'assessorament adequat de dones víctimes de violència, coordinar i intercanviar la informació necessària entre els agents implicats en la prevenció, detecció, assistència i persecució de la violència de gènere, realització de la valoració policial d'evolució de risc i registre d'actuacions en el sistema VIOGEN, facilitar a les víctimes números de telèfon de contacte, vigilància de llocs habituals que freqüenten les víctimes, entrevista personal amb les víctimes, vetlar pel manteniment de la seguretat ciutadana i col·laborar amb les forces i cossos de Seguretat de l'Estat.